মোদির ইজরায়েলে উৎসাহ আছে, মণিপুরে নেই: রাহুল

আইজল: ইজরায়েলে (Israel) কী ঘটছে তাতে উৎসাহ আছে প্রধানমন্ত্রী নরেন্দ্র মোদির (PM Narendra Modi)। কিন্তু মণিপুর (Manipur) নিয়ে তিনি উদাসীন। ৭ নভেম্বর হতে চলা মিজোরাম বিধানসভা ভোটের (Mizoram Assembly Election 2023) প্রচারে এসে সোমবার এই ভাষাতেই আক্রমণ করলেন কংগ্রেস (Congress) নেতা রাহুল গান্ধী (Rahul Gandhi)। দুদিনের সফরে এদিন আইজলে এসে পৌঁছন রাহুল। একদা কংগ্রেসের ঘাঁটি উত্তর-পূর্বের এই পার্বত্য রাজ্য পুনরুদ্ধারে একটি পদযাত্রার পর জনসভা করেন তিনি। ভাষণে মণিপুর প্রসঙ্গ তুলে মোদি এবং বিজেপিকে (BJP) তিরে বিদ্ধ করেন রাহুল।

বিজেপি মণিপুরকে এক অর্থে ধ্বংস করেছে। এখানে মানুষ খুন হয়েছেন, মহিলাদের ধর্ষণ করা হয়েছে। শিশু হত্যা করা হয়েছে। কিন্তু, এখনও এই রাজ্যকে এক ঝলক চোখের দেখা দেখার মতো গুরুত্বপূর্ণ বলে মনে করেননি মোদি, অভিযোগ রাহুলের। রাহুল আরও বলেন, কয়েক মাস আগে আমি মণিপুর গিয়েছিলাম। ৪০ সদস্যবিশিষ্ট মিজোরাম বিধানসভা ভোটের প্রচারে কংগ্রেসের প্রাক্তন সভাপতির অভিযোগ, জিএসটি ক্ষুদ্র এবং মাঝারি ব্যবসাকে ধ্বংস করে দিয়েছে।

আরও পড়ুন: জানি মৃত্যু নিশ্চিত, তবে যেন তাড়াতাড়ি আসে, বললেন ত্রাণকর্মী

স্মৃতিচারণা করে বলেন, আমি যখন মিজোরামে আসি, তখন আমার বয়স ১৬ বছর। বাবা রাজীব গান্ধীর সঙ্গে এসেছিলাম মিজো চুক্তির স্বাক্ষরের সময়। কিন্তু, বিজেপি আপনাদের সংস্কৃতি, ঐতিহ্য, ভাষা এবং ধর্ম নিয়ে ছিনিমিনি খেলেছে। শাসক মিজো ন্যাশনাল ফ্রন্ট বিজেপির সমর্থক। আসলে মণিপুর একটা উপসর্গ মাত্র। আপনারা মণিপুরের মতো অবস্থা সর্বত্র দেখতে পাবেন। ওরা আদিবাসী, সংখ্যালঘু এবং দলিতদের নিশানা করছে। এই বলে রাহুল কংগ্রেসকে ভোট দেওয়ার আর্জি জানান জনতার কাছে।

দেখুন অন্য খবর